П Р Е Д Л О Г З А К О Н А

О ДОПУНИ ЗАКОНА О ОСИГУРАЊУ ДЕПОЗИТА

Члан 1.

У Закону о осигурању депозита („Службени гласник РС”, број 14/15), у члану 7. после става 3. додаје се нови став 4, који гласи:

„Изузетно од става 3. овог члана, у околностима значајних промена на међународном финансијском тржишту узрокованих постојањем негативне каматне стопе на депозите код страних банака, Агенција може девизна средства фонда за осигурање депозита улагати и у девизне дужничке хартије од вредности које издаје Република Србија или Народна банка Србије, док трају те околности.”

Досадашњи став 4. постаје став 5.

Члан 2.

Овај закон ступа на снагу осмог дана од дана објављивања у „Службеном гласнику Републике Србије”.

О Б Р А З Л О Ж Е Њ Е

1. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у члану 97. тачка 6. Устава Републике Србије, којим је утврђено да Република Србија, између осталог, уређује и обезбеђује монетарни и банкарски систем.

1. РАЗЛОЗИ ЗА ДОНОШЕЊЕ ЗАКОНА И ЦИЉЕВИ КОЈИ СЕ ЊИМЕ ЖЕЛЕ ОСТВАРИТИ

Чланом 7. став 2. Закона о осигурању депозита („Службени гласник РС”, број 14/15) прописано је да Агенција за осигурање депозита (у даљем тексту: Агенција) динарска средства фонда за осигурање депозита (у даљем тексту: Фонд), на основу одлуке Управног одбора, улаже у дужничке хартије од вредности које издаје Република Србија или Народна банка Србије, док је ставом 3. истог члана прописано да, на основу одлуке Управног одбора Агенције и уговора закљученог са Агенцијом и по налогу Агенције, Народна банка Србије, у своје име, а за рачун Агенције, девизна средства Фонда улаже у стране хартије од вредности или их полаже као депозит код страних банака, у складу са политиком управљања девизним резервама.

Предложеном допуном Закона омогућава се улагање девизних средстава Фонда и у девизне дужничке хартије од вредности које издаје Република Србија или Народна банка Србије, у околностима значајних промена на међународном финансијском тржишту узрокованих постојањем негативне каматне стопе на депозите код страних банака. Увођењем нове могућности за улагање, омогућава се лимитирана диверсификација инвестиционе политике и постиже већа флексибилност у смислу управљања средствима наведеног фонда у зависности од тренутних тржишних услова. Допуном постојеће законске обавезе по којој се девизна средства Фонда морају улагати у стране хартије од вредности или полагати као депозит код страних банака, преко Народне банке Србије, у складу са политиком управљања девизним резервама, смањиће се и трошкови Фонда који су узроковани негативним каматним стопама у Еврозони. Тиме би се, имајући у виду позитивне стопе приноса на хартије од вредности чији је издавалац Република Србија, омогућило ефикасније располагање средствима Фонда и остварила законска обавеза да се на средства Фонда морају остваривати одговарајући приходи. Имајући у виду валутну структуру средстава Фонда у којој девизна средства чине 85%, постојеће законско решење може отежати пословање Фонда и значајно утицати на смањење средстава неопходних за исплату потенцијалног осигураног случаја или финансирања реструктурирања у складу са Законом. Према мишљењу релевантних финансијских институција тренд негативних каматних стопа наставиће се и у наредним годинама, те ће предложена допуна омогућити смањење трошкова Фонда насталих по том основу.

Предложена допуна Закона није великог обима, али постоји хитна потреба за усвајањем исте, како би се што пре остварио позитиван финансијски ефекат на буџет Републике Србије.

Имајући у виду обим и хитност предложених измена, Одбор за привреду и финансије је, на седници од 26. априла 2017. године, донео Закључак 05 Број: 011-3664/2017 којим се прихвата предлог Министарства финансија да није потребно спроводити јавну расправу о Нацрту закона.

1. ОБЈАШЊЕЊЕ ПОЈЕДИНАЧНИХ РЕШЕЊА

Чланом 1. Предлога закона додаје се нови став у члану 7. Закона о осигурању депозита, тако што се, у околностима значајних промена на међународном финансијском тржишту узрокованих постојањем негативне каматне стопе на депозите код страних банака, предвиђа могућност улагања девизних средства Фонда и у девизне дужничке хартије од вредности које издаје Република Србија или Народна банка Србије.

Чланом 2. Предлога закона одређено је да овај закон ступа на снагу осмог дана од дана објављивања у „Службеном гласнику Републике Србије”.

1. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ЗАКОНА

За спровођење овог закона нису потребна финансијска средства из буџета Републике Србије.

1. АНАЛИЗА ЕФЕКАТА ЗАКОНА

Предложена допуна не утиче на привредни систем и на трошкове привреде и односе међу тржишним учесницима. С обзиром на горе наведено, анализа ефеката овог закона није потребна.

VI. ПРЕГЛЕД ОДРЕДАБА ЗАКОНА О ОСИГУРАЊУ ДЕПОЗИТА КОЈЕ СЕ ДОПУЊУЈУ

Члан 7.

Агенција је дужна да новчана средства фонда за осигурање депозита држи на посебном депозитном рачуну отвореном код Народне банке Србије.

Агенција динарска средства фонда за осигурање депозита, на основу одлуке Управног одбора, улаже у дужничке хартије од вредности које издаје Република Србија или Народна банка Србије.

На основу одлуке Управног одбора Агенције и уговора закљученог са Агенцијом и по налогу Агенције, Народна банка Србије, у своје име, а за рачун Агенције, девизна средства фонда за осигурање депозита улаже у стране хартије од вредности или их полаже као депозит код страних банака, у складу са политиком управљања девизним резервама.

ИЗУЗЕТНО ОД СТАВА 3. ОВОГ ЧЛАНА, У ОКОЛНОСТИМА ЗНАЧАЈНИХ ПРОМЕНА НА МЕЂУНАРОДНОМ ФИНАНСИЈСКОМ ТРЖИШТУ УЗРОКОВАНИХ ПОСТОЈАЊЕМ НЕГАТИВНЕ КАМАТНЕ СТОПЕ НА ДЕПОЗИТЕ КОД СТРАНИХ БАНАКА, АГЕНЦИЈА МОЖЕ ДЕВИЗНА СРЕДСТВА ФОНДА ЗА ОСИГУРАЊЕ ДЕПОЗИТА УЛАГАТИ И У ДЕВИЗНЕ ДУЖНИЧКЕ ХАРТИЈЕ ОД ВРЕДНОСТИ КОЈЕ ИЗДАЈЕ РЕПУБЛИКА СРБИЈА ИЛИ НАРОДНА БАНКА СРБИЈЕ, ДОК ТРАЈУ ТЕ ОКОЛНОСТИ.

Средства фонда за осигурање депозита улажу се на начин којим се умањује ризик, одржава ликвидност овог фонда и остварују одговарајући приходи.

1. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Предлаже се доношење овог закона по хитном поступку у складу са чланом 167. Пословника Народне скупштине („Службени гласник РС”, брoj 20/12 – пречишћен текст) с обзиром на то да ће предложена допуна Закона утицати на смањење трошкова Фонда, који су узроковани негативним каматним стопама у Еврозони. Истовремено ће се, имајући у виду позитивне стопе приноса на хартије од вредности чији је издавалац Република Србија или Народна банка Србије, омогућити ефикасније располагање средствима Фонда и остварити законска обавеза да се на средства Фонда морају остваривати одговарајући приходи. Повећање средстава у Фонду, на основу прихода, ће имати позитиван утицај и на буџет Републике Србије, имајући у виду члан 4. став 2. Закона о осигурању депозита, којим је прописано да за обавезе исплате осигураних депозита јемчи Република Србија, те да у случају да у Фонду нема довољно средстава за исплату осигураних депозита, недостајућа средства обезбеђује Република Србија из буџета.